इसी तरह अपना सुख-दुख, आक्रोश और आवेग बांटते दिन गुज़रते रहे और वे सब भी बचपन लांघकर जवानी के देहरी पर आ खड़े हुए. पापा ने शैल दी की शादी तय कर दी. साधारण क़द-काठी और शक्ल-सूरत वाले अरविंद जीजाजी, रांची विश्‍वविद्यालय में फिज़िक्स पढ़ाते थे. रांची में उनका हवेलीनुमा मकान और पद-प्रतिष्ठा को देख पापा ने झट से उनके साथ शैल दी की शादी तय कर दी थी, लेकिन शादी के बाद जब भी शैल दी ससुराल से आतीं, उनकी बड़ी-बड़ी आंखों में एक अजीब-सी उदासी और मायूसी नज़र आती, जिसे वे बेवजह ही हंसी में छुपाती रहतीं.